વલ્લભ વિદ્યાનગરમાં આવીને તેમણે પ્રથમ ક્રમ વિદ્યાર્થીઓની હોસ્ટેલોમાં ફેલાયેલી બદીઓ દૂર કરવા કડક હાથે કામ લઈ વિદ્યાર્થીઓમાં શિસ્ત અને અભ્યાસમુખતા પ્રગટે એવી આબોહવા સર્જી. એ સાથે શિક્ષણસંસ્થાઓની હોસ્ટેલોનું નવીનીકરણ કરી, ભૌતિક સુવિધાઓ ઉપલબ્ધ કરી આપી, પરંતુ વિશેષ તો તેમણે સ્વનિર્ભરતાના ધોરણે અદ્યતન ટેક્નોલોજીના નવા નવા અભ્યાસક્રમોની સંસ્થાઓ સ્થાપવાની ગુજરાતમાં પહેલ કરી, જે થકી ગુજરાતમાં સ્વનિર્ભર સંસ્થાઓ શરૂ કરવા અનેકોને પ્રેરણા-પ્રોત્સાહન સાંપડ્યાં.